Թամանյանի ստեղծագործական մտահղացման կիզակետը Լենինի հրապարակն էր, որ ձևավորվել սկսվեց դեռևս քսանական թվականներից։ Այս հրապարակի վրա կառուցված կառավարական տունը, հայկական նոր ճարտարապետության այդ դասական գլուխգործոցը, ոչ միայն իր ճարտարապետական սկզբունքներով, այլև իր վարդագույն տուֆով կարծես գալիս էր կանխորոշելու ապագա մեծ Երևանի դիմագիծն ու գույնը։ Զարմանալի է և սակայն փաստ է, որ վարդագույն տուֆով այնքան հարուստ Հայաստանում առաջներում այնքան սակավ էին վարդագույն շենքերը։ Նախապատվությունը մեծ մասամբ սև տուֆին էր տրվում։